पीजी काॅलेज में सीसीटीवी कैमरा नहीं, हर साल बढ़ रही हैं चोरियां
जिले के सबसे बड़े शिक्षण संस्थान पीजी काॅलेज सहित अन्य सरकारी शैक्षणिक संस्थानों में अब तक सीसीटीवी कैमरे नहीं लगे हैं। शैक्षणिक संस्थानों में सुरक्षा गार्ड भी नहीं है। सीसीटीवी कैमरा, सुरक्षा गार्ड नहीं होने से काॅलेज में आए दिन चोरी सहित अन्य घटनाएं होती रहती हैं। काॅलेज में बाहरी तत्व भी घूमते रहते हैं, जिससे अव्यवस्था फैलती है।
इंदरू केवट कन्या काॅलेज में तीन साल पहले ही सीसीटीवी कैमरा लग चुका है, वहीं कई साल पुराने जिले के सबसे बड़े शासकीय पीजी काॅलेज में अब तक यह सुविधा नहीं है। पीजी काॅलेज में कैमरा लगाने की मांग डेढ़ साल से चल रही है। सालभर पहले काॅलेज परिसर में छात्राओं के साथ बाहरी युवकों ने छेड़छाड़ की थी। इसकी शिकायत काॅलेज प्रबंधन व छात्राओं ने एसपी से की थी। इस घटना के बावजूद काॅलेज में कैमरा नहीं लगाया गया। काॅलेज परिसर व बरामदे की गतिविधियों पर नजर रखने कैमरा लगाने की मांग छात्र कर रहे हैं। दो साल से परीक्षा के दौरान बरामदे में रखा सामान भी चोरी हो रहा है। काॅलेज में सुरक्षा गार्ड नहीं है। छात्र भूपेंद्र नाग, पल्लवी पोटाई, पूजा गजभिये, आंकाक्षा शर्मा, महेश मंडल ने कहा कि पीजी काॅलेज में सीसीटीवी कैमरा लगना चाहिए। बाहरी लोग बिना कारण पहुंच जाते हैं, जिन पर नजर रखना जरूरी है। कृषि काॅलेज में भी सीसीटीवी कैमरा नहीं लगा है। काॅलेज प्रबंधन इसे जरूरी मानते हुए प्रस्ताव बनाकर भेजने की तैयारी कर रहा है। पखांजुर काॅलेज में भी सीसीटीवी कैमरे के साथ गार्ड की कमी है। सरोना काॅलेज में भी सीसीटीवी कैमरा नहीं है।
निजी स्कूल सुरक्षा के मामले में गंभीर
संस्थानों में सीसीटीवी कैमरा लगाए जाने के मामले में निजी स्कूल प्रबंधन गंभीर हैं। सेंट माइकल स्कूल सहित अन्य निजी शिक्षण संस्थानों ने सीसीटीवी कैमरा लगाया है, लेकिन गांव तो दूर शहर के किसी भी सरकारी शिक्षण संस्थान में सीसीटीवी कैमरा नहीं है।
जुलाई में भेजा जाएगा कैमरा का प्रस्ताव
काॅलेज में अभी तक सीसीटीवी कैमरा नहीं लगा है। जुलाई में शासन को इसके लिए प्रस्ताव बनाकर भेजा जाएगा। काॅलेज में सुरक्षा गार्ड रखने का प्रावधान नहीं है। डाॅ. कोमल सिंह शार्वा, प्राचार्य, पीजी काॅलेज
स्वीकृति मिलते ही लगाया जाएगा सीसीटीवी कैमरा
काॅलेज में अभी तक सीसीटीवी कैमरा नहीं लगा है। शासन को प्रस्ताव बनाकर भेज रहे हैं। स्वीकृति मिलने ही सीसीटीवी कैमरा लग जाएगा। पीएल चंद्राकर, प्राचार्य, कृषि काॅलेज
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva